Menu dal mais
Happy cun spaghetti

Da David Truttmann

Jau ma regord anc precis: en l'emprima classa primara era vegnì in um cun barba tar nus en visita. Tgi che quel um era, na sai jau betg pli. Jau ma regord dentant anc exactischem ch'el aveva dumandà mintgin/a da nossa classa tge che nus mangian il pli pli gugent. E nus avain guardà cun egliuns si per el e respundì in per in: spaghettis, spaghettis, spaghettis, spaghettis, spaghettis. In aveva anc ditg "sgabettis". Quel u quella che avess ditg "cnödels" (wäää, avessan nus protestà) u forsa perfin "cutlas" (wääääääääää), quel/la avess sa outà cleramain sco banausa culinarica.
Forsa che nus avevan tuts uschè gugent la spaghettada, perquai che nus stevan a Müstair. E mes bab (guardia cunfin) m'aveva perfin mussà la tecnica da mangiar spaghettis dals Carabinieris. Savais insumma co ils Carabinieris mangian spaghettis? - 1. Prender en bucca in unic spaghetti, sche pussaivel il pli lung che sa chatta en il plat. 2. Metter da la vart la furtgetta. - 3. Prender ils dus pizs da l'ureglia tranter det-mussader ed il polesch. - 4. Trair cun ils mauns vi dals pizs da l'ureglia ed a medem mument tschitschar il spaghetti en da bucca - vuuuuuup! Ed a la fin din ils Carabinieris anc: "Perfetto"!

Spaghettis fan vegnir cuntent
Il recept per la pasta da spaghetti vegn da la China. Schon il num para dad esser tipic chinais: Spa---ghe---tti! Avant ca. 4'000 onns aveva scrit in Ho-Chi-Min sin ina pergiamina la receptura magica da pasta. Ed ils istorichers fan anc oz baruffas, sche il "Spa-ghe-tti" saja rivà en Italia durant temps antics sin la rain dad in gladiatur da la Persia u pir pli tard en il satgados dal globetrotter Marco Polo. Basta. Sche nus giain oz en China en vacanzas e mangiain la ris e ris e ris, e turnain alura a chasa suenter 3 mais, tge cuschinain nus l'emprim? Exact. Medemamain sche nus viagiain tras ils Stadis Unids da take-away a take-away. Nus turnain a chasa e mangiain ina brava spaghettada. Nus avain gea adina ina raziun da reserva en stgaffa - er per suenter las vacanzas.
La spaghettada è ina pitschna patria. Seser cun ina fom naira davant in plat "spaghetti napoli" e dar alura l'emprima furtgettada en la purziun - laschain da commentar vinavant questa situaziun. Spaghettis fan er vegnir cuntent. La pasta cuntegna numnadamain il ormon da fortuna "Serotonin". Fiss flot, sche l'entir mund avess adina spaghettis avunda. La scienza ha er constatà che spaghettis pon avair l'effect da reducir stress. Perquai avant stress dad examens: betg emprender, mabain mangiar ina purziunada.

Spaghetti versus Pommes Frites
Quai che separa ils spaghettis da tut ils auter menus: la tecnica da mangiar. Tge autra mangiativa pon ins rudlar enturn la furtgetta? Nagina. Bun, forsa anc fondue. Ma tgi ha il curaschi da cumparegliar fondue cun spaghettis? Barbars. E quels che mangian spaghettis cun tschadun èn anc bler pli barbarics. Il Talian - quai hai jau ma laschà dir - mangia sia spaghettada a la mamma be cun furtgetta - e finito. E tgi che taglia cun il cuntè ils spaghettis, quel/la stuess forsa ponderar da cuschinar pli savens "penne" u "rigatoni".
Forsa pretenda ussa ina u l'auter: "Il menu preferì da noss mund n'è betg spaghetti, mabain pommes-frites." - Okay, faschain in test www.altavista.com. Tschertgain il pled "Frites". Enter. 46'179 resultats. Pled "Spaghetti". Enter. Resultat suenter ca. ina minuta: 240'955 resultats. La sconfitta è evidenta. E McDonald's po pachetar sias cofras.
Tgi che crai da vegnir gross cun spaghettis, quel/la po metter ses tgil e ses venter en pasch. Spaghettis pon ins magliar sco in urs. Il problem èn be las sosas. E là datti variaziuns a l'infinit: napoli, bolognese, carbonara, al pesto, aglio + olio, alle vongole, all'arrabbiata, ai frutti di mare ... - Ed jau enconusch anc la receptura a la Poschiavina. Ma quella na tradesch jau betg.